Nana Mouskouri
Nana Mouskouri (kreeka keeles Nάνα Μούσχουρη, Nána Moúschouri; õieti Ιωάννα Μούσχουρη, Ioánna Moúschouri; sündinud 13. oktoobril 1934 Chaniás Kreetal) on kreeka laulja, kes elab Šveitsis. Ta on rohkem kui viiekümne aasta jooksul plaadistanud tundelisi armastuslaule. 1963. aasta Eurovisiooni lauluvõistlusel esindas ta Luksemburgi lauluga "A force de prier". Ta on üks ajaloo suurima müügieduga naislauljaid. Tema plaate on müüdud 200–300 miljonit. 1993. aastast on ta Audrey Hepburni soovitusel UNICEF-i hea tahte saadik. Aastatel 1994–1999 oli ta Euroopa Parlamendi liige.